DH-PD-V21

२१. पकिण्णकवग्गो

२९०.

मत्तासुखपरिच्‍चागा, पस्से चे विपुलं सुखं।

चजे मत्तासुखं धीरो, सम्पस्सं विपुलं सुखं॥

२९१.

परदुक्खूपधानेन, अत्तनो [यो अत्तनो (स्या॰ पी॰ क॰)] सुखमिच्छति।

वेरसंसग्गसंसट्ठो, वेरा सो न परिमुच्‍चति॥

२९२.

यञ्हि किच्‍चं अपविद्धं [तदपविद्धं (सी॰ स्या॰)], अकिच्‍चं पन कयिरति।

उन्‍नळानं पमत्तानं, तेसं वड्ढन्ति आसवा॥

२९३.

येसञ्‍च सुसमारद्धा, निच्‍चं कायगता सति।

अकिच्‍चं ते न सेवन्ति, किच्‍चे सातच्‍चकारिनो।

सतानं सम्पजानानं, अत्थं गच्छन्ति आसवा॥

२९४.

मातरं पितरं हन्त्वा, राजानो द्वे च खत्तिये।

रट्ठं सानुचरं हन्त्वा, अनीघो याति ब्राह्मणो॥

२९५.

मातरं पितरं हन्त्वा, राजानो द्वे च सोत्थिये।

वेयग्घपञ्‍चमं हन्त्वा, अनीघो याति ब्राह्मणो॥

२९६.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, निच्‍चं बुद्धगता सति॥

२९७.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, निच्‍चं धम्मगता सति॥

२९८.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, निच्‍चं सङ्घगता सति॥

२९९.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, निच्‍चं कायगता सति॥

३००.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, अहिंसाय रतो मनो॥

३०१.

सुप्पबुद्धं पबुज्झन्ति, सदा गोतमसावका।

येसं दिवा च रत्तो च, भावनाय रतो मनो॥

३०२.

दुप्पब्बज्‍जं दुरभिरमं, दुरावासा घरा दुखा।

दुक्खोसमानसंवासो, दुक्खानुपतितद्धगू।

तस्मा न चद्धगू सिया, न च [तस्मा न चद्धगू न च (क॰)] दुक्खानुपतितो सिया [दुक्खानुपातितो (?)]॥

३०३.

सद्धो सीलेन सम्पन्‍नो, यसोभोगसमप्पितो।

यं यं पदेसं भजति, तत्थ तत्थेव पूजितो॥

३०४.

दूरे सन्तो पकासेन्ति, हिमवन्तोव पब्बतो।

असन्तेत्थ न दिस्सन्ति, रत्तिं खित्ता यथा सरा॥

३०५.

एकासनं एकसेय्यं, एको चरमतन्दितो।

एको दमयमत्तानं, वनन्ते रमितो सिया॥

पकिण्णकवग्गो एकवीसतिमो निट्ठितो।